4 Boikokobetso ke go nna boikobo mo mogopolong, o se na boikgodiso le boikgogomoso. E re ka boikokobetso e le boikutlo jo bo tswang pelong, bo bonala ka mekgwa e e jaaka go nna bonolo, pelotelele le go nna kakanyetso. (Bagalatia 5:22, 23) Le fa go ntse jalo, dinonofo tseno tse di molemo ga di a tshwanela go tsewa ka phoso e le go nna bokoa kana boboi. Ga di ganetsane le go galefa ga ga Jehofa ka tsela e e siameng kana go dirisa ga gagwe maatla a go nyeletsa. Go na le moo, Jehofa ka go nna boikokobetso le go nna bonolo o bontsha nonofo e kgolo e a nang le yone, maatla a go kgona go itaola sentle. (Isaia 42:14) Boikokobetso bo amana jang le botlhale? Buka nngwe e e tlhalosang Baebele e akgela jaana: “Totatota boikokobetso bo tlhalosiwa . . . e le go se nne pelotshetlha mme ke karolo ya konokono ya botlhale jotlhe.” Ka gone, motho a ka se nne le botlhale jwa boammaaruri fa a se boikokobetso. Boikokobetso jwa ga Jehofa bo re solegela molemo jang?